Lansare de carte - Vasilica Ilie

Iată, după doi ani de pandemie, cu restricții, într-o frumoasă zi de joi, 24 martie, la orele 13.00,  eliberați de masca pe care o purtam atât la interior cât și la exterior anterior, o perioadă în care nu am mai lansat cărți, ci doar am scris, ne-am strâns prieteni, colegi de scris, la lansarea celor cinci cărți ale mele, pe care le-am publicat între anii 2020-2022 . Evenimentul a avut loc la sediul Fundației Literar-Istorice Stoika, o sală elegantă, cu o capacitate de 35 de locuri, amfitrion fiind domnul Florian Laurențiu Stoica, Președintele Fundației, care a luat primul cuvântul și mi-a făcut o prezentare de autor, după care, a făcut prezența celor de față. Fiind autorul celor 5 cărți, am fost și moderatorul acestui eveniment, fapt care a dus la prezentarea celor cinci cărți scrise de mine și la desfășurarea programului.

Programul a cuprins cuvântul invitaților, care au ales să vorbească despre cărțile pe care le-au citit. Primul invitat, scriitorul și jurnalistul George Vlaicu a vorbit despre toate cele 5 cărți ale mele, apoi a urmat criticul istoric și literar Aureliu Goci, care a avut o prelegere, în general, despre cărțile mele. A urmat o mică pauză de relaxare, unde ne-a încântat prin vocea domniei-sale, Eugenia Deaconu, cu două melodii în limba sanscrită, fosta studentă a Amitei Bhose, cea care l-a tradus pe Mihai Eminescu și s-a mutat definitiv în România din India până a decedat în 1992, fiind profesoară de bengali, sanscrită și civilizație indiană la Universitatea din București..

După acest superb episod muzical au urmat intervențiile celor doi editori ai cărților mele: scriitoarea Eugenia Duță cu ”Jurnal desecretizat (14 octombrie 2017- 17 octombrie 2020)” la Editura Fast Editing și scriitorul și jurnalistul Firiță Carp cu ”Pașaport umoristic” la Editura ”Detectiv literar”, cu referințe la cărțile editate de domniile lor.

A urmat cuvântul scriitoarei Elena Armenescu, fiind și prefațatoarea cărții cu rondeluri, ”Rondelurile florilor cu parfum de femeie” care a prezentat și cartea ”Pașaport umoristic”, apoi criticul literar Lucian Gruia, care s-a referit la ”Jurnal desecretizat”. A urmat o pauză de lectură cu actrița Doina Ghițescu, citind din cartea ”Rondelurile florilor cu parfum de femeie”, două rondeluri. Au urmat invitații: poeta Doina Bârcă, scriitorul Geo Călugăru, profesorul și istoricul Ștefan Păun, scriitorul și jurnalistul Silvan G. Escu și nu, în ultimul rând, scriitorul și jurnalistul Dumitru Dănăilă, fiecare referindu-se la cărțile citite. Având în vedere că scriitoarea Eliza Roha (fiind ca invitat pe afiș), nu a putut veni la acest eveniment, a trimis un text din care scriitoarea Eugenia Duță a ales un fragment și l-a citit.

Evenimentul s-a încheiat cu muzică, o romanță interpretată de domnul Topârceanu, apoi cu un pahar de șampanie și tort.

Toți au plecat de acolo încântați de reușita acestui eveniment cultural și literar, aducând elogii atât mie cât și organizatorului. Eu aduc și aici, mulțumiri atât organizatorului, domnului Florian Laurențiu Stoica cât și a celor care au vorbit despre cărțile mele în fața unui auditoriu minunat, căruia îi mulțumesc și lui.

Vasilica Ilie

Contents